
	Относно раздел 1 „Проблем/проблеми за решаване“:
Предлагаме за повече яснота в този раздел да се опише какво е актуалното положение и статут на НФК (към настоящия момент), каква е била организацията на работа и дейността на НФК преди измененията в ЗЗРК, какво е наложило създаването на правно основание за приемане на устройствен правилник. В описанието мога да бъдат включени различни статистически данни, изводи от доклади, примери от практиката и др. 
Тази информация е необходима, за да се изясни каква е същността на проблема, както и какви мерки следва да се предприемат за решаване на проблема (например приемане на устройствен правилник, в който да се уредят структурата и организацията на работа на администрацията, новите функции на органите на НФК, провеждането на конкурси и избор на управителните органи, редът за кандидатстване за финансиране, да се осигури ресурсно, кадрово, организационно дейността и др.).
Относно раздел 2 „Цели“:
В този раздел е необходимо да се формулират цели, чието постигане ще доведе до решаване на дефинирания в раздел 1 проблем. Целите могат да бъдат изведени и/или да съвпаднат със стратегическите цели на политиката в областта на културата. Могат също да се формулират и конкретни цели, свързани с дейността на НФК. Напомняме, че при формулирането на целите могат да се използват насоките от  Ръководството за извършване на предварителна оценка на въздействието.
Относно раздел 3 „Заинтересовани страни“:
Предлагаме да се включи брой в групите, където това е възможно (например в групите под номер 5, 6, 7, 8 и 9).
Относно раздел 4 „Варианти на действие. Анализи на въздействията“:
При представянето и разработването на вариантите в този раздел по проблема препоръчваме да се използват насоките от Ръководството за извършване на предварителна оценка на въздействието. Напомняме, че представянето на вариантите (и особено на Вариант 2) следва да включва информация и описание на всички действия и мерки, както и на конкретните нормативни промени, които се предвиждат за реализиране на всеки от вариантите по проблема. Представянето на вариантите трябва да включва и информация относно това какви ресурси ще бъдат необходими за реализирането им (ако са необходими), как се предвижда да бъдат осигурени, има ли специфични разходи и за кои заинтересовани страни, има ли специфични въздействия и какви и т.н. В случай, че вариантите не засягат изброените дейности и/или не изискват осигуряването на ресурси – това също изрично предлагаме да се посочи за всеки вариант. 
С оглед на обстоятелството, че с Вариант 2 се предлага приемането на устройствен правилник, предлагаме при представянето на варианта заедно с описанието на обхвата, структурата и предмета на уредба на предложения проект на нормативен акт да се включи и кратко представяне на подхода, който е възприет за изработването на проекта на нормативен акт и съответствието на този подход с изискванията за законосъобразно структуриране на администрацията. 
· Общи насоки за законосъобразно структуриране на администрацията:
1. При определяне на числеността е необходимо да бъдат съобразени разпоредбите на §16 от Закона за изменение и допълнение на Закона за администрацията (обн. ДВ, бр. 15 от 2012г.) и Механизма за извършване на компенсирани промени в рамките на числеността на персонала на администрацията на изпълнителната власт, одобрен с решението по т.3 от Протокол № 66 от заседанието на Съвета за административната реформа на 6 декември 2021 г.
2. При структурирането на общата администрация да бъдат съобразени разпоредбите на чл. 7 от Закона за администрацията.
3. При вътрешното структуриране да бъдат съобразени нормативите за численост, предвидено в Наредбата за прилагане на Класификатора на длъжностите в администрацията.
4. Да бъде установено разпределението на работното време съгласно чл. 51 и чл. 52 от Закона за държавния служител.
5. Да бъдат спазени указанията съгласно писмо № 02.04-231 от 14 юли 2023 г. на главния секретар на Министерския съвет до главните секретари на министерствата.
Относно раздел 11 „Информационни източници“ :
В този раздел предлагаме да се опишат източниците, използвани за извършване на оценката и да се посочат хиперлинкове за тези източници, които са достъпни в интернет.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

	
ДИРЕКТОР НА ДИРЕКЦИЯ 

